பர்சானா பர்வீன் கொலை

பர்சானா பர்வீன் இக்பால்  (Farzana Parveen Iqbal) 2014  ஆம் ஆண்டு மே மாதம் 27 ஆம் தேதியன்று பாக்கித்தான் நாட்டின் பஞ்சாப், லாகூரில் உள்ள நீதிமன்றத்திற்கு வெளியே கொல்லப்பட்டார். கிட்டத்தட்ட இருபது நபர்கள் இத்தாக்குதலில் ஈடுபட்டனர்.  தாக்குதல்தாரிகளில்  இவரின் தந்தை, இரண்டு சகோதரர்கள் மற்றும் இவருக்காக நிச்சயம் செய்யப்பட்டிருந்த நபர்  ஆகியோர் அடங்குவர். தனது விருப்பப்படி தேர்ந்தெடுத்த ஒரு மனிதருடன் ஓடிப்போய், அவரால்  கர்ப்பமாக இருந்த பர்சானா, கவுரவக் கொலை என்ற பாரம்பரியத்தில் கொல்லப்பட்டார்.

 சம்பவம் 
முகமது இக்பாலும் பர்சானாவும் பல ஆண்டுகளாக இரகசியமாக காதலித்து வந்தனர்.  பர்சானா  கர்ப்பமானபோது, அவர்கள் திருமணம் செய்து கொள்ள முடிவு செய்தனர். இந்த நேரத்தில், பர்சானாவின் குடும்பத்தினர் அவர்கள் குடுபத்திற்கு ஏற்ற தகுதியானவர் என்றும்  பொருத்தமானவர் என்றும்  கருதிய ஒரு மனிதருடன் அவளுக்கு திருமணம் செய்து வைக்க முடிவு செய்தனர்.  பர்சானா தனது காதல் விவகாரத்தை தனது பெற்றோருக்கு வெளிப்படுத்தியபோது, அவர்கள் அதிர்ச்சியடைந்தனர். இருப்பினும், அவர்கள் முகமது இக்பாலை சந்திக்க ஒப்புக்கொண்டனர். கூட்டத்தில், பர்சானாவின் தந்தை முகமது பர்வீன், பர்சானா பெயரில் மெகர்  (இது எந்தவொரு முசுலீம் திருமண விழாவின் ஒருங்கிணைந்த ஒரு பகுதியாகும்) என்ற பெயரில் ஒரு பெரிய தொகையை கொடுக்க  வேண்டும் என்ற நிபந்தனையின் பேரில் திருமணத்திற்கு ஒப்புக்கொள்வதாக கூறினார். . பின்னர் ஒருவேளை  திருமணம் முறிந்தால் பர்சானாவின் பிற்கால வாழ்க்கையை இந்த பணம் உறுதி செய்யும். இக்பால் தன்னால் அவ்வளவு பணம் மெகராக கொடுக்க முடியாது  என்று கூறினார், மேலும் மிகச் சிறிய அளவு மெகர் ஒன்றை பரிந்துரைத்தார். பர்சானாவின் தந்தை ஆரம்பத்தில் சிறிய தொகைக்கு ஒப்புக் கொண்டார், ஆனால் பின்னர் தனது மனதை மாற்றிக் கொண்டார், இக்பாலின் பின்னணி மற்றும் சூழ்நிலைகளைப் பற்றி மேலும் அறிந்த பிறகு, மீண்டும் பெரிய தொகையை வலியுறுத்தினார் என்று இக்பால் குற்றம் சாட்டினார். இக்பாலின் கூற்றுப்படி, முதலில் ஒப்புக் கொள்ளப்பட்ட மெகருக்கு அப்பால், இக்பால்  அதிக பணம் கொடுக்க  மறுத்ததால், பர்சானாவின் தந்தை திருமணத்திற்கான ஆதரவை விலக்கிக் கொண்டார்.

காதலர்கள் திருமணம் செய்து கொள்ள உறுதியாக இருந்தனர். மேலும் பர்சானாவின் கர்ப்பம் அவர்களுக்கு நேரம் இல்லை என்று அர்த்தப்படுத்தியது, எனவே அவர்கள் ஓடிப்போய் யாருக்கும் தெரிவிக்காமல் திருமணம் செய்து கொண்டனர். பர்சானா திடீரென்று ஒரு நாள் தனது பெற்றோரின் வீட்டிலிருந்து காணாமல் போனதால், குடும்பத்தினர் போலீசாருக்கு தகவல் தெரிவித்தனர், வழக்கறிஞர்களின் ஆலோசனையின் பேரில், நீதிமன்றத்தில் ஆட்கொணர்வு மனுவை தாக்கல் செய்தனர். தப்பியோடிய தம்பதியினர் காவல்துறையினரால் விரைவாகக் கண்டுபிடிக்கப்பட்டு நீதிமன்றத்தில் நிறுத்தப்பட்டனர்.

2014  ஆம் ஆண்டு மே மாதம் 27 ஆம் தேதியன்று  30 வயதான பர்சானா இக்பால், பாக்கித்தான் உயர் நீதிமன்றத்தின் முன் சுமார் ஒரு டசன் ஆண் குடும்ப உறுப்பினர்களால் தாக்கப்பட்டார். தாக்குதல் நடத்தியவர்கள் அவரின் தந்தை முகமது பர்வீன் தலைமையில் இருந்தனர், இதில் அவரது இரண்டு சகோதரர்கள் மற்றும் பிற குடும்ப உறுப்பினர்கள் அடங்குவர். குத்துதல் மற்றும் உதைப்பதன் மூலம் அவர்கள் தாக்குதலைத் தொடங்கினர், பின்னர் அது கற்கள் மற்றும் செங்கற்களைப் பயன்படுத்தி  கற்களை வீசுவது வரை அதிகரித்தது. காதலித்து,  45 வயதான முகமது இக்பாலை ஓடிப்போய் திருமணம் செய்ததற்காக பர்சானா கொல்லப்பட்டார். உள்ளூர் மருத்துவமனையில் பர்சானா இக்பால் இறந்துவிட்டதாக அறிவிக்கப்பட்டது.

பர்சானாவின் மரணம் தொடர்பாக பர்சானாவின்  தந்தை முகமது பர்வீன் உட்பட பன்னிரண்டு பேர் கைது செய்யப்பட்டனர். காவல்துறை புலனாய்வாளர் முச்சாகித்து அவரை மேற்கோள் காட்டி,  "எங்கள் அனுமதியின்றி திருமணம் செய்து கொண்டு எங்கள் குடும்பத்தினர் அனைவருக்கும் அவமரியாதை செய்ததால் நான் என் மகளைக் கொன்றேன், அதற்காக எனக்கு எந்த வருத்தமும் இல்லை". என்று கூறியதாகக் கூறினார்.  2014 ஆம் ஆண்டு நவம்பரில் பர்சானாவின் குடும்பத்தைச் சேர்ந்த நான்கு உறுப்பினர்கள் கொலைக் குற்றவாளி என்று தீர்ப்பளிக்கப்பட்டு மரண தண்டனை விதிக்கப்பட்டனர்.

 மேலும் காண்க 
 கண்டீல் பலூச்
 சாமியா ஷாஹித் மரணம்

 மேற்கோள்கள் 

பகுப்பு:பாக்கித்தான் பண்பாடு